FI Euroopan unionin virallinen lehti CE 84/676

(2004/C 84 E/0763)

KIRJALLINEN KYSYMYS E-0812/04

esittäjä(t): María Sornosa Martínez (PSE) komissiolle

(15. maaliskuuta 2004)

Aihe: Kasvinsuojeluaineita koskevan EU:n lainsäädännön rikkominen ns. Abacin tapauksessa (Valencia)

Valenciassa äskettäin esille tulleiden seikkojen mukaan näyttää siltä, että Espanjan maatalousministeriö on oletettavasti sekaantunut niin sanottuun Fabran tapaukseen, jossa Castellónin provinssin neuvoston puheenjohtaja olisi ottanut yhteyttä kyseiseen ministeriöön, jotta Naranjax-yrityksen markkinoima Abac-merkkinen (abamektiinipohjainen) hyönteisten torjunta-aine saisi markkinointiluvan ilman myrkyllisyys-testien läpäisemistä. Tietojen mukaan tältä kasvinsuojeluaineelta evättiin markkinointilupa kolme kertaa ennen kuin valtuuston puheenjohtaja oletettavasti puuttui sääntöjen vastaisesti asiaan. Täysin vastaavaa koostumusta olevat ja muun merkkiset tuotteet eivät ole koskaan saaneet ministeriön lupaa myrkyllisyys-tasojen ylittymisen vuoksi. Oikeudenkäynnissä ilmenneiden seikkojen mukaan näyttää myös siltä, että Abacin markkinointi aloitettiin jopa ennen kyseistä lupaa. Tämä tarkoittaa, että rikkomuksia tehtiin kahdesti, koska kasvinsuojeluaine oli myynnissä tietyn ajan ilman lupaa ja toisaalta ilman hyväksyntätestiä.

Mikäli tämä tilanne osoittautuu pitävän paikkansa, voi se merkitä vakavaa uhkaa ihmisten terveydelle ja ympäristölle. Se on vastoin ainakin torjunta-ainejäämien enimmäismääriä koskevien liitteiden muuttamisesta annetun direktiivin 2002/79/EY (1) periaatteita (ja sen aikaisempia versioita). Direktiivin mukaan Abac-kasvinsuojeluaineen tärkeimmän osatekijän eli abamektiinin suurin sallittu enimmäismäärä on 0,01 mg/kg.

Oikeudenkäynti on käynnissä eikä maatalousministeriö ei ole vielä julkistanut Abacin todellista koostumusta, sen todellista abamektiinipitoisuutta eikä sen hyväksyntään johtaneita syitä.

— Eikö komissio katso, että Espanjan maatalousministeriö olisi saattanut — sen tietoja salaileva asenne huomioon ottaen — rikkoa vakavasti yhteisön lainsäädäntöä ainakin kasvinsuojeluaineiden enimmäismäärien alalla?

— Mihin toimiin komissio aikoo ryhtyä tässä asiassa?

David Byrnen komission puolesta antama vastaus

(15. huhtikuuta 2004)

Kasvinsuojeluaineiden markkinoille saattamisesta 15 päivänä heinäkuuta 1991 annetussa neuvoston direktiivissä 91/414/ETY (2) säädetään, että tehoaineita saa käyttää kasviensuojeluun vain, jos on osoitettu, että niiden käytöstä ei aiheudu ihmisten terveyteen tai ympäristöön kohdistuvia kohtuuttomia haittavaikutuksia. Yhteisön arvioiden ja jo heinäkuussa 1993 markkinoilla olleita yksittäisiä aineita koskevien komission päätösten valmistumiseen saakka direktiivissä sallittiin kansallisten säännösten väliaikainen soveltaminen. Abamektiini on komission kolmannessa direktiivin mukaisesti laaditussa ensisijaisten aineiden luettelossa. Neuvoston direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä 28 päivänä helmikuuta 2000 annetun komission asetuksen (EY) N:o 451/2000 (3) nojalla teollisuuden toimiala ilmoitti olevansa kiinnostunut tukemaan ainetta tarkasteluprosessin aikana. Aineisto oli toimitettava esittelevälle jäsenvaltiolle Alankomaille viimeistään 25. marraskuuta 2003. Alankomaat tutkii aineiston ja lähettää arviointikertomusluonnoksen Euroopan elintarviketurvallisuusviranomaiselle. Komissio tekee päätöksensä abamektiinin käytön mahdollisesta hyväksyttävyydestä kasvinsuojeluaineena Euroopan elintarvike-turvallisuusviranomaisen suorittaman aineiston arvioinnin perusteella.

Komissio on tietoinen, että Espanjassa useat abamektiinia sisältävät kasvinsuojeluaineet ovat hyväksyttyjä. Espanja voi myöntää luvan kaikille näille tuotteille (Abac mukaan luettuna) vain, jos kyseisen käsitellyn viljelykasvin jäämäpitoisuus ei ylitä jäämille asetettuja raja-arvoja tuotteen käytön vuoksi. Abamektiini-jäämien raja-arvot on määritelty neuvoston direktiivien 76/895/ETY, 86/362/ETY, 86/363/ETY ja 90/642/ETY liitteiden muuttamisesta viljoissa ja niiden pinnassa, eläinkunnasta peräisin olevissa elintarvikkeissa ja niiden pinnassa sekä tietyissä kasvikunnasta peräisin olevissa tuotteissa, mukaan luettuina hedelmät ja vihannekset, ja niiden pinnassa olevien tiettyjen torjunta-ainejäämien enimmäismäärien vahvistamisen osalta 2 päivänä lokakuuta 2002 annetussa komission direktiivissä 2002/79/EY, ja ne ovat 0,1—0,005 milligrammaa kilogrammassa (mg/kg) riippuen viljelykasvista tai elintarvikkeesta.

Ei voida sulkea pois sitä mahdollisuutta, että joillekin abamektiinia sisältäville kasvinsuojeluaineille ei olisi pitänyt antaa lupaa. Näin on voinut tapahtua silloin, jos viranomaisille on annettu vajavaisia tietoja, tai annetut tiedot ovat osoittaneet, että tiettyyn tuotteeseen liittyy erityisiä ongelmia.

Komissiolla ei ole tiedossaan, että abamektiinia sisältävien tuotteiden osalta olisi mitään erityistä turvallisuusongelmaa, joka edellyttäisi välittömiä toimia ennen direktiivin puitteissa tapahtuvan tarkastelu-prosessin loppuun saattamista.

(1) EYVL L 291, 28.10.2002, s. 1.

(2) EYVL L 230, 19.8.1991.

(3) EYVL L 55, 29.2.2000.